《李士常侍御瓜祝卷次韵 其一》
明代·程敏政

弄璋那惜酒频赊，奇谶新徵李氏瓜。香实下临苔径密，瘦藤纷绕竹棚斜。

歌声久入风人谱，庆泽先归友婿家。闻道诸郎能典谒，款门他日待供茶。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。